ROZHODNUTIE RADY
z 26. júla 2004
týkajúce sa uzavretia Dohody medzi Európskou úniou a Bosnou a Hercegovinou o bezpečnostných postupoch pri výmene utajovaných skutočností
(2004/731/ES)
RADA EURÓPSKEJ ÚNIE,
so zreteľom na Zmluvu o Európskej únii, najmä na jej články 24 a 38,
so zreteľom na odporúčanie predsedníctva,
keďže:
(1)
Na svojom stretnutí 27. a 28. novembra 2003 Rada rozhodla poveriť predsedníctvo, za pomoci generálneho tajomníka/vysokého splnomocnenca, aby v súlade s článkami 24 a 38 Zmluvy o Európskej únii začalo rokovania s určitými tretími štátmi, aby Európska únia s každým z nich uzavrela dohodu o bezpečnostných postupoch pri výmene utajovaných skutočností.
(2)
Po tomto poverení začať rokovania, predsedníctvo, za pomoci generálneho tajomníka/vysokého splnomocnenca, dosiahlo dohodu s Bosnou a Hercegovinou o bezpečnostných postupoch pri výmene utajovaných skutočností.
(3)
Táto dohoda má byť schválená,
ROZHODLA TAKTO:
Článok 1
Dohoda medzi Európskou úniou a Bosnou a Hercegovinou o bezpečnostných postupoch pri výmene utajovaných skutočností sa týmto schvaľuje v mene Európskej únie.
Znenie dohody tvorí prílohu tohto rozhodnutia.
Článok 2
Predseda Rady je týmto poverený určiť osobu splnomocnenú podpísať dohodu, aby sa táto stala záväznou pre Európsku úniu.
Článok 3
Toto rozhodnutie nadobúda účinnosť dňom jeho prijatia.
Článok 4
Toto rozhodnutie bude uverejnené v Úradnom vestníku Európskej únie.
V Bruseli 26. júla 2004